Ioana Popescu

Manager Resurse Umane

S.C. Dayjob S.R.L.

Timișoara, Str. Turgheniev Nr. 4

12 ianuarie 2015

Stimată doamnă Ioana Popescu,

Va prezint candidatura mea pentru postul de Asistent vânzări la Librăria „Mihai Eminescu” din Timișoara, despre care am luat la cunoștință cu interes prin intermediul anunțului apărut pe site-ul **Myjob.**

**Experiența mea profesională, în domeniul vânzărilor, s-a conturat, în principiu, datorită postului de Asistent comercial, deținut la firma SC. XYZ S.R.L., timp de 3 ani. De asemenea, în 2014, am urmat** un curs de specialitate în vânzari, oferit de Asociația pentru Promovarea Femeii în România. În urma cursului am dobândit cunoștințe în domenii precum servirea clienților și împachetarea produselor, și am învățat, totodată, cum să capăt siguranță în lucrul cu oamenii și să-mi folosesc inițiativa în rezolvarea problemelor clienților.

Pe de altă parte, experiența și cunoștințele dobândite în domeniul vânzărilor sunt dublate de o reală pasiune pentru lectură. Încă de la terminarea facultății, am participat la numeroase cenacluri și sesiuni de comunicări organizate de Universitatea de Vest din Timișoara, dar și la evenimentele literare organizate de librăriile din oraș. În plus, am fost voluntar la Biblioteca Centrală Universitară „Vasile Pârvan”, dar și la trei ediții regionale ale Târgului de Carte „Gaudeamus”.

Cu ocazia vizitelor mele la Librăria „Mihai Eminescu”, am fost impresionat de oferta mare de carte, de amabilitatea și cunoștințele asistenților de vânzări, dar și de evenimentele în organizarea cărora aceștia sunt direct implicați. Din acest motiv, îmi permit să apreciez că abilitățile de comunicare, entuziasmul și tenacitatea pe care le posed sunt numai câteva din trăsăturile pe care voi fi onorat sa le pun la dispoziția echipei dumneavoastră.

Daca veți considera că motivația mea, dar și experiența și educația reliefate în CV-ul atașat, sunt oportune pentru postul de Asistent vânzări din cadrul companiei dumneavoastră, sunt disponibil în orice moment pentru a fi contactat în vederea unui interviu.

Va mulțumesc anticipat pentru timpul acordat.

Cu stimă,

Ion Andrei

Timișoara, Str. M. Kogălniceanu nr. 12

Tel. 0734 980 900

Email: ion\_andrei@yahoo.com